
ВЪВЕДЕНИЕ: 

Същност на младежката безработица:
По принцип в условията на наемен труд безработицата е липса на възможност за наемане на платена работа. Понятието „безработица“ възниква през 1890-те години със започване на икономическата криза. Трудовите законодателства в европейските държави третират, като безработен този, който е работоспособен и иска да работи, но не намира работно място. 
В условията на пазарна икономика работникът продава своята работна сила, чиято цена може да се повиши или да се понижи. Увеличаването на търсенето на наемни работници на пазара на труда, повишава нейната цена и обратно - намалее ли търсенето на работници на пазара, намалява и цената й.
Когато търсенето падне сериозно (особено по време на криза), една част от работниците стават непродаваеми, т.е. попълват редиците на армията на безработните.
В структурата на безработните лица особено място заема младежката безработица (Youth unemployment). По отношение на съдържанието на това понятие важат всички характеристики на по-общото понятие „безработица“.
При изследване на младежката безработица трябва да се взема под внимание също така следната особеност. Тъй като по принцип безработните се дефинират като младежите, които са без работа, но активно търсят такава, както и младежите, които са без работа, но не търсят работа, и по тази причина последните не са част от статистиката за безработицата. Освен това част от младежите, които се намират в режим на обучение, неплатени стажове или образователни програми и не търсят платена работа, не се отчитат като безработни, въпреки че присъствието им в тези програми може да показва недостиг на работни места за младите хора. Така действителното равнище на младежката безработица винаги е сериозно подценявано в сравнение с реалния брой на безработните млади хора.
 Младежката безработица се дължи на различни причини и има различни проявления в развитите и в развиващите се страни. Очакванията на учените на световните организации преди близо десет години бяха, че развитите страни ще започнат да преодоляват младежката безработица, а в развиващите се страни тя ще продължава да расте и това ще бъде стимул за придвижване на огромни маси от млади хора към регионите с по-развити икономики, което наблюдаваме осезаемо през последните години.
Един от структурните проблеми е разминаването между компетенциите, които младежите притежават и търсенето на трудовия пазар. В развиващите се страни това е асиметрията между ниското равнище на икономическо развитие (липса на работни места) и високата раждаемост, която създава големи контингенти от младо население, което в по-голямата си част не получава подходящо образование. В развитите страни това е дисбалансът между образователната система и нуждите на икономиката. Затова на пазара на труда не могат да се реализират, както много висококвалифицирани младежи, завършили средно специално или висше образование, така също и голям брой нискоквалифицирани (с нисък образователен ценз). С други думи, бизнесът се нуждае от едни кадри, а обществото му предлага съвсем други, като качество на знанията и умения за практическа реализация.

Преди десетилетие младото поколение беше синоним на хора, които са несигурни (insecure), притиснати (pressured), свръхобложени (overwhelmed) с данъци, затиснати от дългове (debt), което на английски се обозначава с абревиатурата “IPOD”. Френският аналог на това определение се свежда до „несигурно поколение, за което най-доброто е намирането на някоя нестабилна временна работа” (Generation Precair). Младежката безработица, като социален феномен, наред с всички останали негативи, породи конфликти между поколенията, между родителите и техните деца, защото предприемачите предпочитат да наемат лица с опит и продължителен стаж, вместо да обучават „новаци”.

Към днешна дата имаме ново често срещано явление при младите хора, а именно млади хора, които се намират извън системите на заетост, образование или обучение NEET (neither in employment nor in any education or training). 
Терминът NEET се използва за определение на млади хора, които се намират извън системите на заетост, образование или обучение. Понятието е широко използвано като показател за информиране на ориентираните към младежта политики по отношение на заетостта, образованието, обучението и социалното приобщаване в 28-те държави — членки на ЕС от 2010 г. насам.
NEET бяха споменати конкретно за първи път в обсъжданията на европейските политики във водещата инициатива „Младежта в движение“ на стратегията „Европа 2020“. Възрастовата категория, обхваната от този срок, беше 15—24 години, а по-късно бе разширена, за да включи хората на възраст между 15 и 29 години. Понятието вече заема централно място в политическата реторика на равнище ЕС. Понастоящем 14,2% от населението на възраст между 15 и 29 години попада в категорията на NEET.


Профил на младежите в България, които нито учат, нито работят (NEET), публикува Институтът за пазарна икономика.

България е сред петте страни с най-висок дял на NEET в Европейския съюз, поради което видимо има потребност от префокусиране на политиките към тях.
Един от основните фактори, които разделят активните от неактивните младежи е образованието. Причина за това е големия дял на хората, които са завършили основно и по-ниско образование, което блокира достъпа им до повечето сегменти на пазара на труда. 
Сред важните изводи на анализа е ключовата роля на бедността за задържането извън пазара на труда и образованието. Не е изненада, че самите неактивни младежи са с ниски доходи, но мнозинството от тях живеят в бедни домакинства, което създава значителни пречки пред активирането им. Сходно е наблюдението и при разпределението на доходите – докато работещите или учещи младежи следват структурата на доходите на населението като цяло, то неактивните се струпват близо и под линията на бедността.
В домакинства под линията на бедностт	а живеят почти 150 хиляди младежи, които нито не работят, нито не учат.

От друга страна ограниченият брой работни места, особено в периоди на икономическа криза, обрича младите поколения на трайна и продължителна безработица, която в голямата си част се оказва и потомствена (генерационна), което не може да се определи по друг начин, освен като „бомба със закъснител”. Това е така, защото трудовите навици и рутината се формират, но те се и наследяват, предават от поколение на поколение, а когато и дядото, и бащата, и синът са безработни, тогава вече безработицата става навик, т.е. втора природа на тези хора и нищо не е в състояние да ги принуди да започнат някаква работа, след като знаят, че може да се живее за сметка на обществото, т.е. за сметка на онези, които влагат своя труд в полза на обществото. По такъв начин за част от младите хора думата „безработен” става синоним на професия, която може да им осигури някакви доходи, без да полагат обществено полезен труд. 

Пазарът на труда в страната е пряко свързан с основните процеси и тенденции в развитието на нейната икономика. Макар да бележи напредък през последните години, България от години бележи тенденциозно тревожна статистика по отношение на заетостта на населението, особено на по-младите и неквалифицирани кадри, и то най-вече в определени области и региони.
Ситуацията откъм статистиката за пазара на труда в България е повече от притеснителна. Според анализ на Световната банка, производителността на труда на България е най-ниската в сравнение с всички останали страни в региона и много под тази за целия ЕС.  По данни на Агенцията по заетостта средномесечният брой на безработните, регистрирани в бюрата по труда през 2021 г. в страната, е 157 283. Броят на продължително безработните лица над 1 година, през 2021 г. е 37 900, сред които 20 200 мъже и 17 800 жени. 
Според данни на Националния Статистически Институт, област Видин е с най-малко жители в България – към 2020 г. техния брой е 81 212. Населението е много неравномерно разпределено. Данните от многобройни проучвания по въпроса показват, че най-голям брой регистрирани безработни има във Видинска област-14.8%, следвани от област Враца-12.9%, областите Силистра и Монтана са с почти едни и същи нива-12.3% и 12.2%. Тези данни потвърждават, че тези области от години се характеризират с ниска заетост и липса на работни места. Монтана, Враца, Видин по принцип са с най-ниският коефициент на заетост на населението в работоспособна възраст. 
Една от основните причини за високото ниво на регистрирани безработни в тези области, в сравнение със средното ниво за страната, което е около 6%, е високият процент на застаряващо население. Според данни на НСИ най-висок процент на застаряващо население у нас на възраст над 65 години е регистриран в област Видин - 29 на сто от хората там са над 65 години. За тези лица, един път изгубили работните си места, има голяма вероятност за отпадане от трудовите пазари, защото малко работодатели биха ги взели на работа поради възрастта им. Именно тук активната трудова политика, насочена към гъвкави форми на заетост и социална сигурност, би могла да допринесе за пълноценното участие на възрастните хора в социалния и икономически живот на страната. Това би довело до достигане на висококачествен живот за хората от всички възрасти, подобряване производителността и така необходимата солидарност между поколенията и социална кохезия.
Същевременно, според доклад на д-р Петкан Илиев от 2021г., работодателите все по-често предпочитат да наемат хора в пред-пенсионна възраст. От началото на 2020 година 46 617 души над 50-годишна възраст са постъпили на работа. Те са с близо 2000 повече в сравнение с 2019 г. По данни на Агенцията по заетостта над 66% от анкетираните работодатели са склонни да наемат хора над 55 години.
Освен това, около 57 на сто от компаниите предпочитат да назначат работници в пред-пенсионна възраст на ръководни позиции. Това, от една страна, би могло да се разглежда като позитивно за хората, принадлежащи към тази социална група, но от друга страна, би могло да представлява и част от причината реализацията на пазара на труда да бъде по-трудна за млади и неопитни кандидати за работни места.
Както става ясно, голяма част, ако не и всички от проблемите, характерни за пазара на труда в България, са на лице в област Видин, където нивото на безработица, особено при младите хора, или хора от маргинализирани и/или рискови групи, е тенденциозно високо и също толкова тревожно.
Конкретно във Видин, според данни на НСИ, през 2020г., коефициентът на безработица в региона е 18.9%. Към 31.12.2020, броят на регистрираните в бюрото по труда във Видин безработни лица достига 4 997. На практика, това означава, че 6,15% от жителите на областта са регистрирани като безработни лица. Коефициентът на икономическа активност на хора във възрастовата група между 15 - 64 навършени години отговаря на 69,1%, а този на заетост (за същата възрастова група) – 55,7%. 
Във възрастовата структура на безработните, младежите до 29 г. се обособяват като група, която е в неравностойно положение на пазара на труда. Общият брой на безработните младежи до 29 г. се променя в зависимост от периодите на завършване на образование. Запазва се тенденцията безработните младежи без специалност да са с много висок относителен дял, който през периода 2019-2020 г. достига 68.6 % в област Видин. Повече от половината от регистрираните безработни младежи до 29 г. са с основно и по-ниско образование, като техният относителен дял е 49.2 %. Делът на продължително безработните младежи до 29 г. с регистрация над 1 година в бюрата по труда в област Видин е  24.4 % сто от всички регистрирани младежи до 29 г.

Именно това е и една от основните причини Видин да бъде избран за място на провеждане на фокус групите по дейност 3 от проекта "Sustainable youth integration" № 2021-2-BG01-KA210-YOU-000051128, по програма Еразъм +, чиято основна цел е създаването и прилагането на ефективен и иновативен модел за устойчива интеграция на хора от уязвимите групи на територията на Община Видин, насочен към повишаване на качеството на живот, намаляване на бедността и спиране на предаването на бедността през поколения. 
Целта на настоящото изследване е да се стимулира дискусия във фокус групи (на възраст между 18 и 30 год.), върху проблемите на младежите в област Видин и региона, свързани с професионална квалификация и реализация на пазара на труда, да се проучат опциите за въвеждане на адекватни мерки за подобряване на условията за труд, достъпът до работни места и възможност за придобиване на знания и умения, които да ги правят по-трудоспособни и конкурентни, както и в самия регион да се създаде благоприятна среда за привличане на работна ръка, включително и от други места в и извън страната.










ПРЕДСТАВЯНЕ НА ПРОБЛЕМА:

Постигането на устойчив икономически растеж и положителни промени в непрекъснато изменящият се пазар на труда, изискват промени и в квалификациите, мотивацията и възможностите на работната ръка. Именно в тази насока са насочени действията на държавните институции, които, посредством провежданата активна политика на пазара на труда и включването в редица програми към Агенция по заетостта по Оперативна програма Развитие на човешките ресурси за повишаване на квалификацията и образованието, подсигуряват възможността  лицата от рисковите групи да се разграничат от трайно безработните, да получават възможност за реализация и да допринесат за изграждането на една стабилна пазарна икономика.
Възможностите за преодоляване на младежката безработица и създаване на условия за устойчива младежка интеграция на пазара на труда, осигуряваща шансове за кариерно развитие и личностно удовлетворение, са обект на засилена дискусия през последните десетилетия. Проблемите на интеграцията на младите хора на пазара на труда, както и на представителни на други социални групи, включително маргинализирани такива, са разнородни и се нуждаят от задълбочен анализ, който да доведе до адекватни мерки и стратегии за овладяване на ситуацията и създаване на една по-благоприятна икономическа среда, в която младите да намират своята принадлежност и възможност за развитие.
Статистически, цифрите, които се наблюдават при различните изследвани показатели, са притеснителни и изискват незабавното предприемане на необходимите действия, за да бъдат елиминирани, или поне драстично намалени, пречките, които
българите срещат в борбата си за реализация на трудовия пазар. Пример за това е ситуацията със статистиката върху икономически активните лица на възраст над 15 години:







Абсолютен прираст на населението и икономически активните лица на възраст 15 и 
повече навършени  години за периода 2013 г. – 2020 г. 

Източник: Стратегия по заетостта на Република България 2021-2030 година
https://www.strategy.bg/StrategicDocuments/View.aspx?lang=bg-BG&Id=1416

Отрицателният прираст на икономически неактивни лица във възрастовите интервали 15-24 г., 25-34 г. и 35-44 г. се дължи основно на намаление на населението. Въпреки  наблюдаваното намаление на населението във възрастовия интервал 55-64 г. се наблюдава  повишаване на икономическата активност поради по-дългото оставане на пазара на труда.  През 2020 г. икономически активните лица на 15 и повече навършени години и на възраст  15-64 г. намаляват на годишна база съответно с 2.5% (85.6 хил.) и 2.6% (86.0 хил.).  През периода 2013-2019 г. се отчита ръст на заетите във всички възрастови групи с  изключение на групата на 15-24 годишните. Спадът на младежката заетост се дължи на  променящата се възрастова структура на населението вследствие неговото застаряване. Това е и една от причините най-голям процент от участниците в настоящото проучване да имат представители на именно тази възрастова група. В допълнение, липсата на опит и професионални квалификации, също допринася за невъзможността или затруднената възможност за реализация на тези лица на пазара на труда.
Във връзка с това, динамиката на заетите по степен на образование, показва че през 2019 г. най-голямо е увеличението на заетите, завършили висше образование (със 106.5 хил. или 12.2%). Единствено намаление се отчита при заетите, завършили средно  образование с придобита професионална квалификация (с 97.5 хил. или 8.6%). Делът на  висшистите нараства до 31.1%, на лицата с основно образование се увеличава до 10%, а на  тези с начално и по-ниско до 2%. Преобладаваща част от населението с висше и средно образование е заета. Съответно през  2019 г. с най-висок коефициент на заетост са завършилите висше образование (88.5%) и  завършилите средно образование (74.6%), както и за подгрупата на заетите със средно  образование с придобита професионална квалификация (80.5%). Най-ниска е стойността на  коефициента на заетост за лицата с начално и по-ниско образование (33.4%).
[image: ]

В допълнение, през 2020 г. кризата, предизвикана от пандемията, засяга голяма част от младите хора, навлизащи на пазара на труда в този период и търсещи първа работа – те обикновено са първите, които биват освободени от работа. Те по-често работят в неформалната икономика или при нестандартни форми на заетост, като не се ползват от никаква или слаба социална закрила. Техният дял е много висок в секторите, тежко засегнати от пандемията (напр. туризъм, търговия, спортни и културни дейности и др.), в които почти да няма възможност за дистанционна работа, следователно, младежите са изложени на по-висок риск да загубят работата си заради автоматизация.
Както става ясно и от статистическите данни по въпроса с реализацията на младежи на пазара на труда в страната, и по-конкретно в област Видин, проблемът изисква незабавна реакция от страна на институции; организации, които се занимават със социални проблеми и въпроси; както и на засегнати пряко и непряко граждани.
Невъзможността да се реализира на трудовия пазар би могла да доведе до редица допълнителни проблеми и последици за всеки един човек, особено за млад и неопитен такъв. В същината си, такава невъзможност за упражняване на труд и заетост, би могла да предизвика:
· Икономическа нестабилност за самото лице и неговите близки, особено в случаи, където е финансово и икономически отговорен за други хора, например деца или близки в неравностойно положение.
· Невъзможност за поддържане на нормален стандарт на живот спрямо нуждите и очакванията му, в определени случаи дори до приближаване до ръба на прага на бедността, в случай на трайна безработица.
· Неудовлетвореност, която да доведе до други неблагоприятни състояния на духа и психиката, включително, в по-редки случаи, и до депресивни състояния или трайна, клинична тревожност
· Ангажираност с незаконни дейности и/или забранени такива, които да поставят под реална опасност лицето и/или неговите близки
· Редица други отрицателни последици за личния, професионалния и социален живот на безработния
Необходимо е всички тези рискове да бъдат елиминирани, или поне редуцирани до минимум, за да се чувстват младите хора в България свободни и мотивирани да се развиват, квалифицират и усъвършенстват, както на работния пазар, така и в личен план, и то именно в родината си, а не извън нея, каквато е тенденцията през последните две десетилетия. 
Особено много примери за напуснали страната младежи, които са избрали да се развиват в образованието и кариерата си в чужбина, могат да бъдат намерени именно в област Видин.  Необходимо е да се създадат условия тази статистика да се промени, посредством връщайки Видин на картата на икономически проспериращите области в страната, където младите хора да се чувстват икономически подсигурени и стимулирани.


МЕТОДОЛОГИЯ, ЗАДАЧИ И ОРГАНИЗАЦИЯ НА ИЗСЛЕДВАНЕТО:

· Цели и задачи на изследването:
Целта на изследването е активна дискусия, чрез структурирани фокус групи, по въпроси, свързани с трудовата заетост, и по-точно – възможности за преодоляване на младежката безработица и създаване на условия за устойчива младежка интеграция на пазара на труда, осигуряваща шансове за кариерно развитие и личностно удовлетворение. Този качествен метод цели да установи проблеми, потребности и мотивация на представителите на трите целеви групи от проекта:
· икономически неактивни, които не са ангажирани с трудова дейност;
· млади хора, изложени на риск от социално изключване; 
· млади хора от маргинализирани общности.
Този метод на изследване е подходящ при набиране на информация по чувствителни теми, както и при труднодостъпни респонденти и специализирани въпросници. Фокус групата предизвиква дискусия върху проблемите на младежите при интеграция в икономическите и трудови среди. Целта е да се установят определени проблеми, пречки, затруднения, които срещат участниците в своите опити за реализация на пазара на труда. Също така, регистрирани са техните нужди и потребности, като същевременно се обсъждат и различни идеи и предложения за справяне с въпросните проблеми. 

· Организация и методика на изследването:
Изследването се проведе в град Видин в периода 01.07.2022 – 31.08.2022 г. с участието на 120 души, принадлежащи към следните групи: младежи на възраст от 18 до 30 г. икономически неактивни, които не са ангажирани с трудова дейност, включително млади хора, изложени на риск от социално изключване, и млади хора от маргинализирани общности чрез участие във фокус групи. 

В изследването бяха използвани следните методи и свързаните с тях показатели:
► Фокус групи с младежи
Проведено е качествено изследване, чрез 12 фокус групи. Всяка фокус група  включва между 10 и 12 участници, на възраст между 18 и 30 години. Във фокус групите бяха предизвикани дискусии върху проблемите на младите хора в интеграцията в пазара на труда. Чрез този качествен метод целихме да установим определени затруднения, проблеми, мотивация, отражение върху младите хора при невъзможност за професионална и икономическа реализация. С помощта на изследването чрез фокус групи, успяхме да регистрираме нужди, потребности и проблеми пред които са изправени участниците, като паралелно бяха посочени и различни идеи и предложения за справяне с трудностите им. 

Получаване на обратна връзка от участниците по време на провеждането на фокус групите с цел най- точно и адекватно установяване на нуждите и проблемите на целевата група по следните въпроси; 

РАЗДЕЛ I. СОЦИОЛОГИЧЕСКИ ДАННИ:
→ Пол, възраст, образование, местоживеене, брой членове в семейство, работа, намират ли се в риск или в неравностойно положение, отражение на пандемията Ковид 19 и др.   
РАЗДЕЛ II. СПЕЦИАЛИЗИРАНИ ТЕМИ И ПРОБЛЕМИ:
→ Основни трудности свързани с намирането на трудова заетост в областта, с които са се сблъсквали;
→ Лични затруднения при реализация на пазара на труда;
→ Възниквала ли е ситуация на икономически ограничения и намалени финансови възможности;
→ Три техни основни приоритета за избиране на работното място;
→ Желани области за придобиване на допълнителен опит, квалификация и усъвършенстване;
→ Обсъждани ограничения:
- семейни ограничения за включване в трудовия процес;
- трудности във включването в образователни процеси;
- културни и религиозни различия;
- здравословни проблеми пречещи на започването на нова работа;
РАЗДEЛ III. ВЪЗМОЖНОСТИ
- интереси/ хобита;
- силни страни;
- очаквания по време на реализацията на Проекта „Sustainable youth integration“ и т.н. 



Кратък анализ от получената информация за участниците

А. Анализ на обсъжданите социологически данни

Във връзка с ролята на образованието и/или обучението при формирането на младежите като активни граждани, готови за реализация на трудовия пазар, се обсъдиха евентуални промени в образователната система, които да изместят нейния фокус от изцяло академичните среди, към една симбиоза между академични науки и подготовка на ученици, студенти и младите хора изобщо за ролята им на активни и ангажирани граждани след края на образованието им. Предлагат се например обучителни сесии и семинари и дори евентуалното въведение на предмет, централно ангажиран с отговорностите на младите хора при тяхната професионална реализация и личностно и социално развитие след самостоятелното им отделяне в модерния свят.

Б. Анализ на дискутираните социални и икономически проблеми

Освен споменатите до момента социални и икономически проблеми, с които се сблъскват младежите в града и областта, някои от участниците споделят, че не са имали намалени финансови възможности и икономически затруднения, други споделят, че това се е случвало само веднъж или за определен период от време, но особено тревожно е, че около половината споделят, че са имали такъв опит и/или продължават да се намират в подобна финансова и икономическа ситуация.
Колкото до затрудненията им при реализиране на пазара на труда, притеснителни са данните, че на първите две места като причина за тях назоваха ниско заплащане и недостатъчно работни места,  следвани от невъзможност поради отдалечен географски регион и дискриминация по пол, религиозен статус и др.


Сред приоритетите, които се оказват определящи при взимане на решение за заетост, дадено работно място или възможност за полагане на труд, най-често срещаните такива бяха „Добро заплащане“, „Гъвкаво или удобно работно време“ и „Добрия екип“
Забележителното беше мнението на целевите групи за водещите приоритета за избор на работно място, а именно следното:
18 – 22г. – Добро заплащане
23 – 26г. – Добри условия на работа и възможност за развитие
27 – 30г. – Среда / Екип / Колегиалност

Необходимо е да се анализира по-задълбочено и конкретно, посредством допълнителни проучвания, защо именно тези са приоритетите на участниците от различните групи – означават ли те, че най-младите (и най-неопитни), се интересуват най-вече от финансовото обезпечение; че тези с известен опит търсят нови и обнадеждаващи възможности за развитие преди всичко; и че най-опитните не отдават такова значение на въпроси като финансово обезпечение и възможност за развитие, каквито на работната среда и екип, и на какво се дължи това?
Тези въпроси и отговори са пряко отражение на проблемите и затрудненията, с които участниците са се срещали в досегашния си опит на пазара на труда, или израз на техните страхове от евентуални бъдещи такива. Например, ако един млад и по-неопитен човек е попаднал на некоректен работодател на първото си работно място, това поражда страхове, които той пренася при всяка следваща ситуация, в която му се налага да изложи себе си на пазара на труда и неговите възможности. 

В. Анализ на дискутираните възможности

Разбира се, освен проблеми и затруднения, предмет на дискусия с фокус групите са и техните интереси, хобита, амбиции и предмети на мотивация. Както може да се види от графиката, в проучването и фокус групите участие взимат младежи с разнородни интереси, сред които безспорен фаворит е спорта – близо 30% от участниците изброяват именно него на обсъждането за хобитата и интересите им.


Съвсем естествено е, че при тези резултати, дискутираното предложение за по-голяма ангажираност на спортните клубове и организации в социален аспект, и създаването на допълнителни работни места, включително и възможности за обучения и безплатни стажове, беше прието с голямо одобрение от всички участници. В това число влизат включително и тези, които не са спортно-ангажирани, тъй като всички те разбират ролята на спорта като двигател на промени и възпитател на ценности – а какво по-подходящо място от спортен клуб или организация с подобни ценности, които да бъдат възпитани у млади хора без професионален опит, търсещи професионална реализация и личностно развитие.
В тази връзка, на възможностите за преодоляване на младежката безработица и създаване на условия за устойчива младежка интеграция на пазара на труда, осигуряваща шансове за кариерно развитие и личностно удовлетворение, отговорите на участниците създават база за размисъл. По-конкретен разбор на техните оценки и мнения би могъл да послужи не само за анализ на настоящата ситуация, но и за насока за бъдещи действия, проекти и политики, които на практика да доведат до съществено изменение на актуалната социално-икономическа обстановка в страната и областта.

Интересно е да се отбележи, че сред младите хора на възраст от 18 до 30 г., които са икономически неактивни, т.е. не са ангажирани с трудова дейност, очакват  „възможност за нова работа по време на реализация на проекта "Sustainable youth integration". Което сочи че младите безработни, в по-голямата си част, не са в такава социална и икономическа ситуация поради нежелание за упражняване на трудова дейност, а по-скоро поради други фактори, несвързани с техните амбиции и желания за реализация. В последвалата дискусия, това се проявява и от техните оценки за причините им да не са работно ангажирани - недостатъчно работни места в региона, лоша материална база и ниско заплащане. Видно е, че по естествен път, проследявайки причинно-следствените връзки, изразени по един или друг начин от участниците в споделянето на личните им истории и опит, мнозинството от тях не само биха искали да бъдат създадени по-добри условия на работа и повече работни места, но и го очакват и изискват от отговорните институции и органи. Това включва не само мерки за предотвратяване на проблемите, с които се срещат в момента, но и за тяхното изкореняване – успешното и устойчиво премахване на порочни практики, които осуетяват адекватното развитие на младежта и нейното активно включване в пазара на труда.
Не по-различни са и разбиранията, оплакванията и страховете на младите хора от маргинализирани общности, които в голяма степен са изложени на същите рискове като и тези в риск от социално изключване. При тях, впечатляващ е процентът на такива, които отбелязват липсата на образование и/или точна квалификация, както и не владеенето на чужд език, като свои лични затруднения в реализацията на трудовия пазар. 
Проблемите, срещани от представителите на всяка от групите, взели участие в това проучване са една представителна извадка за настоящата ситуация с пазара на труда в областта и в България изобщо. 

Обсъждани теми по време на фокус групите:

Основните теми обсъждани по време на дискусията между участниците по въпроси, свързани с трудовата заетост, и по-точно – възможности за преодоляване на младежката безработица и създаване на условия за устойчива младежка интеграция на пазара на труда, осигуряваща шансове за кариерно развитие и личностно удовлетворение бяха следните:

1. Недостатъчно добре насочена образователна система;
2. Емиграция на голяма част от добре подготвените млади специалисти;
3. Липса на достатъчна инициативност от страна на младите хора;
4. Недостатъчно насърчаване от страна на държавата за наемане на младежи;
5. Недостатъчна гъвкавост и разбиране от страна на работодателите към младежката заетост, както и чести нарушения на трудови условия.

Обсъждани възможности от младежите участващи във фокус групите за преодоляване на младежката безработица и създаване на условия за устойчива младежка интеграция на пазара на труда осигуряваща шансове за кариерно развитие и личностно удовлетворение:

1. Ефективна промяна на образователната система;
2. Стимулиране особено на частните фирми да наемат младежи;
3. Регулиране на работодателите за съвестно спазване условията на труд и коректно осигуряване на персонала;
4. Обособяване на по-висок брой работни места с възможност за плаващо работно време поради необходимостта на млади семейства да се грижат за деца;
5. Създаване на ефективно действащи младежки организации, клубове по интереси и бюра за професионална ориентация, съдействащи на младежите да бъдат интегрирани в обществото като пълноценни граждани;
6. Премахване на порочни практики, пречещи за нормално протичане на пазарни механизми – корупция, лобизъм и др.
ЗАКЛЮЧЕНИЕ:
Пазарът на труда в България среща редица затруднения, които не се различават съществено от останалите пазари на труда в рамките на ЕС, но са особено изразени и задълбочени в някои региони и територии, най-вече в Северозапада. 
В сферата на трудовия пазар България е направила редица положителни крачки към развитие на съвременни институции и законови рамки, осигуряващи либерални, законосъобразни пазарни отношения. Същевременно съществуват редица проблеми, свързани с това, че населението на нашата страна е застаряващо; има количествено несъответствие между предлагане и търсене на работна сила;  осигуряване на заетост на хората след 54 годишна възраст; голямата миграция на работна сила в рамките на ЕС; интеграция на младежите до 29г. на пазара на труда; проблеми с качеството на заетите по отношение на техните квалификации, както и най-вече на нестабилизирания и де-балансиран трудов пазар, които правят страната ни изоставаща по отношение на критериите и целите на европейските структури. Слабата икономическа активност, високата безработица, скритата заетост, ниските доходи, трудовата неосигуреност, условията на труд, качествените параметри на работната сила и т.н. са показатели, които възпрепятстват процеса на изравняването ни с другите страни в Европейския съюз и със средното равнище. 
Може да се направи извод, че проблемите, свързани със заетостта и труда в нашата страна са същите, каквито са в останалите европейски държави, но със значителни различия в нивата. Това се дължи на различията, които се наблюдават при заплащане на труда, социалната защита и подпомагане; условията, при които се полага труд и др.
Тези проблеми са особено изразени в ширините на област Видин, която е окачествявана като най-бедния район в Европа и Европейския съюз. 
Затрудненията, които младежите в страната, и по-конкретно в Северозападна България и област Видин, срещат с интеграцията си в пазара на труда и намирането на заетост, са многобройни и представляват заплаха за развитието на бъдещите поколения, ако не бъдат взети мерки немедлено и категорично.
По време на срещите с фокус групите, бяха открити възможности за преодоляване на конкретни затруднения, които участниците срещат при реализацията си в пазара на труда, които варират между различните участници и подгрупите, към които принадлежат. Например, икономически неактивните участници, които не са трудово ангажирани, но не принадлежат към рискови групи, предлагат да се организират многобройни семинари, срещи с обществеността, и други информационни събития, които да са обособени за различни граждански групи, според техните потребности - включително да има кампании за равен достъп към работни места и пазара на труда на всякакви хора със статут на безработни; но и конкретни кампании за млади хора, които искат да работят и да се развиват, но също не успяват да се реализират на пазара на труда. Въпросът с липсата на мотивация и активност у младите трудово неангажирани граждани е основен тук, тъй като участниците смятат, че такъв тип семинари и обучения биха ги насочили и биха спомогнали да намерят своята посока на развитие. По-конкретно, предлагат се ‘дни на отворените врати’ в различни бизнеси; предприятия; институции и всякакви звена, особено частни такива, които биха могли да отворят работни места; на които дни да се провеждат събития от информационен характер, които да подпомогнат млади хора, търсещи реализация. Идеята бе приета радушно и от другите две групи участници - млади хора, изложени на риск от социално изключване и такива от маргинализирани общности, като всички изразяват необходимостта от специално внимание към представители на групите, към които те принадлежат, т.е. например в един такъв ‘ден на отворените врати’ събитията да бъдат така структурирани и организирани, че да се даде равен шанс на всички желаещи да се включат. 
В допълнение, предложено бе да се обособят ‘доброволчески дни’, където различни компании и институции да отворят възможност за безработни да се включат в предмета на тяхната дейност, за да установят дали биха се занимавали професионално с нещо подобно, което от същевременно създава и възможност оранизациите, на своя страна, да наберат кадри, в които виждат потенциал за трудови отношения. Разбира се, необходимо би било да се вземат предвид необходимите мерки за безопасност и сигурност по време на подобни мероприятия, като хората в неравностойно положение изискват да бъде обърнато специално внимание на техните потребности, което е крайно необходимо, тъй като към момента, в голяма част от институциите и бизнесите в страната, няма пригодени условия за хора със специални потребности, като например рампи, асансьори и ескалатори за придвижване на хора с ограничена мобилност, устройства за спомагане на добрата комуникация за хора с увредено зрение, слух или говор. Към тези притеснения и съображения се присъединиха и представителите на маргинализирани групи, които настояват освен всички тези мерки, да се подсигурява и асистенция за тяхната интеграция посредством преводачи и/или асистенти, които да помагат за образоването им и възможността активно да се включат и в дейности, които изискват по-голяма функционална и/или компютърна грамотност от настоящото им ниво. Това бяха част от първите обсъдени евентуални мерки, които биха могли да бъдат предприети в името на осигуряването на една по-успешна и благоприятна работна среда за младите безработни в областта и страната изобщо.

Предложения за такива, и други мерки, особено такива, които да се осланят на помощ и насърчаване от страна на държавата за наемане на младежи, се обсъждат от години, както в страната, така и на международни форуми, където въпросът с проблемите на заетостта се разглежда като един от големите проблеми на съвремието не само от икономическа, но и от социална гледна точка.
Политиката за заетостта е пряко свързана с макроикономическата и регионалната политика. В известен смисъл може да се приеме, че политиката по заетостта е също толкова икономически, колкото социален проблем, а според някои - решението на проблемите с високата безработица и обедняването е в икономиката, а не в социалната политика, социалните помощи и временната субсидирана заетост. Политиките по заетостта имат все повече регионален характер. Разширяват се програмите, които отразяват социално-икономическите приоритети на отделните региони. Насърчаването на бизнеса и регулирането на социалните проблеми е една от главните насоки. Действията са насочени към: 
· Подпомагане изграждането и функционирането на малки и средни предприятия, особено в районите, нуждаещи се от диверсификация на икономическата структура (райони в индустриален упадък, изостанали райони); 
· Проекти за заетост и преструктуриране на производствени предприятия предимно в районите с висока безработица и риск от изостряне на социалните проблеми; 
· Създаване на предприемаческа и иновативна среда (изграждане на мрежи за сътрудничество, регионален маркетинг и разпространение на информация, подпомагане на създаването и функционирането на пазарна и на технологична инфраструктура, бизнес услуги, подобряване качеството на човешките ресурси и средата като общо условие за повишаване на инвестиционната атрактивност и др.).
 На практика, тези три общи насоки за подобряване на условията на труда, особено за безработните младежи, доведоха до ключови предложения, сред които:
Малките и средни предприятия да създадат повече работни места, включително като използват предложените „Дни на отворените врати“ като възможност за набиране на кадри. Работни места да бъдат предлагани по справедлив и етичен начин, който да предостави равни възможности за всякакви представителни на обществеността, включително трайно безработни; хора със специални потребности; хора в риск от изпадане и/или принадлежащи към маргинализирани групи. Насочване на подбора на кадри към местните жители на първо място; след което и създаване на възможности за привличане на кадри от други региони, чрез което да се подсигури овладяване на проблема с трайната безработица в област Видин, като приоритет, особено сред млади хора. 
Сред предложенията на участниците бяха това да бъде постигнато и с помощта на фондове и средства по Европейски проекти, които да са насочени именно към справяне с проблема с безработицата и реализацията на млади хора на пазара на труда, включително сътрудничества с други региони и страни, както в рамките на настоящия проект, но с участието на партньори, които да са в позиция да предложат работни места; обучения и други практически решения. Това би било и начин за справяне с проблема с липсата на мотивация и активност на немалка част от младежите в страната, особено безработните такива.
Освен това, голяма част от участниците, които попадат в групата на млади трудово неангажирани хора, в риск от социално отпадане и отхвърляне; както и тези от маргинализирани групи, поставят фокус върху проблема с образованието и запознатостта на обществото, както и как те биха могли практически да се приложат в положителна насока, която да създаде повече възможности за реализация. В това отношение, се наблюдава известно несъответствие между мненията и нагласите на отделните участници – тези, които имат средно или висше образование; както и специални квалификации и компетентности, не смятат, че отговорността за инкорпориране на тези знания и умения в търсенето на работа и прилагането им на практика на работното място, трябва да бъде отнасяна към правителството, институции и органи, а по-скоро лична отговорност. От друга страна, участниците с по-ниско образование апелират за по-голяма заинтересованост от страна на Агенциите по заетостта; работодатели и институции в инвестирането в образованието на потенциални кадри. Например, участници с по-ниско от средно образование посочват като причина за непокритото си образование именно финансови затруднения или липсата на подкрепа от отговорните органи и институции, което неминуемо води до невъзможността им да се реализират на пазара на труда. Тези, които имат покрито по-високо образование обаче, смятат, че по-скоро трябва да се предоставят конкретни обучения, които да са приложими на работното място в различни звена и области.
По време на дискусиите, участниците стигат до общото заключение, че една от основните причини, поради които младите хора са безработни, е, че им липсват необходимите умения и квалификации за осигуряване на работа. За да се справят с това, програмите за образование и обучение трябва да бъдат предоставени на младите хора, включително професионални обучения; стажове и чиракуване. Тези програми трябва да се съсредоточат върху развитието на уменията, които се търсят на местния пазар на труда.
В тази връзка, местния пазар на труда в област Видин в момента предлага възможности най-вече в областите на агрикултурата и земеделието; туризма и услугите. Всички участници, без изключения, споделят, че биха имали интерес към поне един от тези отрасли, като най-заинтересовани от земеделието и обработване на земя са тези на възраст от 25г. и нагоре; най-заинтересованите от туризма и услугите се оказват още по-младите, на възраст между 18-23г., като участниците на възраст от 23-30г. също проявяват известен интерес.
Обсъдени бяха възможности за програми, насочени към устойчив туризъм и устойчиво земеделие, които са изключително важни и актуални теми, които все повече се развиват в страната, Европа и целия свят. Използването на съществуващите облагодетелстващи тези възможности фактори – като например фактът, че в град Видин има образователни програми в училища, свързани именно с туризъм (ПГ „Проф.д-р Асен Златаров“); услуги (ПГТ „Михалаки Георгиев“) и туристическия център в града, за допълнително разработване на обучения за млади хора, включително неработещи такива, с цел създаване на работни места и по-добри условия за труд; както и развитие на местната икономика. 
Срещите с фокус групите положиха база за размисъл върху всички социални и икономически въпроси, обхващащи проблемите на участниците, свързани с тяхната интеграция в пазара на труда, техните квалификации, социална и професионална ангажираност, и заетостта им, независимо от нейния характер.
Възможностите на безработните да се реализират на пазара на труда са в пряка и съществена зависимост от пола, възрастта, професионално-квалификационните и образователните характеристики на безработните лица. 
По отношение на всички тези условности, работата с фокус групите доведе до следните заключения по отношение на спънките, които участниците срещат в областта на активно включване в пазара на труда и заетостта:
· Липсата на точна квалификация, мотивация и/или професионален опит са водещите затруднения, които младежите срещат при реализация на пазара на труда;
· Недостатъчното работни места и недостатъчно добри условия на работа също се оказват сред водещите фактори

 
 
 
 








 
ОСНОВНИ ИЗВОДИ:
 
През 2020 г. делът на младите хора, които нито учат, нито работят в България надвишава 18% от населението на възраст между 15 и 34 години – значително над средните за ЕС 14%. Този процент е по-висок единствено в Румъния, Гърция и Италия. Прави впечатление, че както в ЕС като цяло, така и в България делът на мъжете и жените, попадащи в групата извън образование, обучение или заетост се различава значително, като сред жените нивата са чувствително по-високи. Това бе видно и от работата с фокус групите по настоящата дейност - 43  % от участниците във фокус групите са жени; сред които -  58,6% икономически неактивни, които не са ангажирани с трудова дейност; % млади жени, изложени на риск от социално изключване; 16% млади жени от маргинализирани общности. 
Въпросът със затрудненията на жените на трудовия пазар е толкова актуален днес, колкото и в миналото, но изглежда не се прави достатъчно на тях да бъде оказано  допълнително съдействие посредством практики и политики, които на практика да създадат равноправие и равнопоставеност между половете при професионалната им реализация. Например, да се оказва подкрепа на майки като се подсигурят занимални за деца на работното място; или работното време за тях е по-гъвкаво, предвид ангажираността им с децата им – водене и прибиране от училище или детска градина; лечение и полагане на грижи за детето при болест и др., с които масово участниците във фокус групите споделят, че се ангажира родителя от женски пол. Освен това, за жените, които не са родители и не са семейни, съществуват редица други затруднения, породени от дълбоко внедрени полови стереотипи, които датират от десетилетия, според които жените са по-нископлатени от мъжете по презумпция. Въпреки че този проблем в последно време се среща по-рядко, благодарение на усилията на организации, борещи се за правата на жените, дори и сред участниците в нашата дейност имаше жени, които са имали личен опит като по-нископлатени кадри на същата позиция като мъже (19%).
Освен това, голям проблем се оказва въпроса с образованието и професионалните компетенции на младите безработни. Тревожна е горе-споменатата статистика за броя на млади хора в региона, които не са ангажирани нито с труд, нито с обучение или образование. Анализът на срещите с групите предлага няколко възможни решения на този проблем. От една страна трябва да бъдат положени допълнителни усилия за задържане на децата в училище и предотвратяване на тяхното отпадане от образователната система. От друга, нужно е да бъдат направени допълнителни инвестиции в политиките, свързани с младежта, както и да се осигурят стимули за работодателите, които наемат младежи. Участието в образователни дейности, които да имат конкретна връзка и отношение към определен вид трудополагане; или определена дейност; се насърчават силно, с идеята да подпомогнат за практическата реализация на пазара на труда на кадри с различни нива на образованост и компетентност. Семинари; дни на отворените врати в образователни институции; възможности за обучения, стажове и чиракуване – всички тези са приети като изключително важни и необходими за всички участници в настоящото проучване.
Освен това, подсигуряването на социална сигурност, с помощта и съдействието на институциите и контролиращите органи, както и на организации и работодатели, е неизменна част от плана за икономическо развитие на региона и за подпомагане реализацията на пазара на труда на тези, които срещат трудности в процеса.
Необходими са промени и иновации, които на практика да доведат до съществено изменение на икономическата ситуация в страната, и конкретно в област Видин. Част от тях са изложени и като препоръки в настоящия доклад.
  










ПРЕПОРЪКИ:
 
Подобряването на работоспособността и уменията на работната сила укрепва нейния потенциал за иновации. В периода на трудоспособна възраст здравето и заетостта на лицата са взаимно свързани и си влияят. От една страна здравето е сред основните фактори, което заедно с компетентността, ценностите, мотивацията и трудовия живот на работещия 42 оказват влияние върху индивидуалната работоспособност на всеки човек. Трудът от своя страна може сериозно да повлияе позитивно или негативно на здравето. В България заетостта на работещите в традиционно рискови икономически сектори е по-висока в сравнение с голяма част от страните в ЕС, вследствие на което по-висок дял работещи са изложени на различни рискови фактори. Висок е и делът на работещите в условия на стрес (ниска автономност, работа в условията на недостиг на време, сменна работа, удължен работен ден и др.), което определя необходимостта от отделянето на особено внимание на тези фактори. Важна роля в процеса на запазване и подобряване на работоспособността има прилагането на проактивни и превантивни мерки от службите за здраве и безопасност при работа, които следва да са насочени към насърчаване на работещите да се грижат за своето здраве и безопасност. Споделените впечатления по въпроса с физическото и психическо здраве на участниците варират, като особено сериозна тенденция към влошено психическо здраве и благосъстояние се наблюдава сред най-младите, които изглежда отдават много по-голям фокус върху менталното състояние, отколкото физическото, за сметка на по-възрастните – от 26г. и нагоре, които предимно приоритизират физическото здраве като ключово. Общо обаче е мнението, че недостатъчно мерки са взети за оказване на подкрепа на работното място – с изключение на „здравни осигуровки“ и „здравни карти“ на някои работни места, 92% от участниците споделят, че никога не са се сблъсквали с какъвто и да било вид съдействие и подкрепа по отношение на здравословното им състояние на работното място, когато са били активни трудово; а едва 2% споделят, че някога изобщо са участвали в разговор на тема „ментално здраве“ на работно място, и то без реални практически насоки за неговото подобряване. Изключително необходимо е да се обърне сериозно внимание на тази тревожна статистика – в 21 век е недопустимо човешкото здраве, независимо физическо или психическо такова, да бъде „тема табу“ на работното място. Виждайки колко сериозен е на практика проблема и колко недоразвити са политиките и практиките в тази насока, участниците препоръчват той да бъде оборван още от най-ранна детска възраст и след това и на работното място – т.е. да се говори за това и да се създават обучителни програми още от училище; които да продължават във висшите учебни заведения и да се пренасят в институции; организации и предприятия.
При оглед на всички проучвания от последното десетилетие, свързани с пазара на труда в страната, прави впечатление, че показателят безработни с увреждания е константен от 2009 г. до 2018 г., което затвърждава нуждата от активни политики, насочени към обучения, квалификация на лица и възможност за дистанционна форма на заетост. Наблюдава се известна промяна в периода от март 2020г. насам, когато принудени от пандемичните условия, много бизнеси развиват възможности за дистанционна работа на своите служители. Тези практики и политики, обаче, отново наблюдават спад в последните месеци, когато КОВИД-19 ситуацията е под контрол и мерките за безопасност и сигурност позволяват хората да се върнат на работните си места. Разбира се, най-добра трудова реализация сред хората с увреждания имат онези, които разполагат с добра квалификация и професионални възможности, позволяващи качествено извършване на съответната работа, но е видно колко необходимо е да се създадат равнопоставени условия за реализация на всички участници в пазара на труда, не само образованите такива, или тези, които не страдат от определени болести и/или други затруднения, свързани с физическото им състояние.
Освен това, както е подчертано в Стратегията по заетостта на България за 2021-2030г., дългосрочните цели, които България си поставя, за да гарантира социална закрила и социално включване и намаляване на лицата, живеещи в бедност, са свързани със съчетаването на мерки за достъп до пазара на труда, предоставянето на качествени социални услуги и осигуряването на адекватни доходи за превенция на предаването на бедността между поколенията и насърчаване на икономически дейности с потенциал за разкриване на нови работни места и постигане на устойчив икономически растеж. В тази връзка, необходимо е да продължат усилията за подобряване на функционалността и ефективността на системата за социално подпомагане, както и осъществяването на преход от социални помощи към социални инвестиции в обучение, квалификация и създаване на нови работни места. Именно към такива промени са насочени предложенията на участниците в настоящото проучване, които са изложени и в частта с анализа на срещите с фокус групите, като най-сериозен фокус се поставя върху необходимостта от равнопоставеност между всички безработни лица, независимо от пол; възраст; здравословно състояние; сексуална ориентация; образование и т.н. 
Създаването на равни възможности за реализация на пазара на труда посредством образователни; социални; икономически и други практики, е най-сериозния проблем, с когото всички трябва да се борим като общество. 
Основните препоръки на икономически неактивни, които не са ангажирани с трудова дейност са свързани най-вече с образователните практики, които трябва да се променят като се конкретизират и бъдат насочени към практическото приложение на работното място – независимо от характера на работата. Създаване на клубове по интереси и бюра за професионална ориентация се предлагат като допълнителна мярка, която би спомогнала в тази насока. Младите хора, изложени на риск от социално изключване поставят въпроса за равнопоставеност в обществото на първо време, което да доведе и до равнопоставеност на пазара на труда – посредством политики за равен старт в живота – социално-икономически, образователни и здравни такива. В допълнение, младите хора от маргинализирани общности апелират за допълнителна подкрепа за тяхната интеграция в обществото, сходен проблем с тези, които срещат хората в риск от изпадане, тъй като често едното води до другото. И трите групи поставят фокус върху премахването на порочни практики и развиването на по-добри условия на работното място, като особено засилени са необходимостта от гъвкаво работно време, особено за млади родители/семейства; по-добра материална база и равнопоставеност между половете във всяка нейна форма – при набирането на кадри; при условията на работа; при определяне размера на възнаграждението на кадри за положен труд.
Най-основните препоръки са да се подбуди една споделена обществена заинтересованост от всички тези проблеми, тъй като те са изключително актуални, важни и на практика никой не е застрахован от това да не изпадне в подобна ситуация, поради което участниците в проучването ни апелират за социална ангажираност и осведоменост на първо място, която да доведе до въвеждане на промени; и прилагане на конкретни и практически политики и практики за тяхното овладяване.

Основни затруднения при намиране на трудова заетост в града и областта

Ниско заплащане	130	Специализирана работа	2	Липса на кадри	3	Нежелание на младите да работят	6	Недостатъчно работни места	118	Невъзможност поради отдалечен географски район	40	Дискриминация по пол, религиозен статус или други	9	Неразвити в града, за разлика от големите градове, сфери	2	Липса на развитие в технологичната сфера	2	Липса на възможности за качествено образование	2	

